IN NOMINE SANCTE ET INDIVIDUE TRINITATIS, PATRIS ET FILII ET SPIRITUS SANCTI. AMEN. Quandocumque a viris nobilibus, quod ipsorum nobilitati congruum valdeque conpetens esse videtur, aliquid ęcclesie bonitatis impenditur, ab ipsis ęcclesie filiis litterali memorie conmendetur, ne in posterum malicia invidorum calumpnia inferatur, vel inlata litterarum testimonio confusa conprimatur. Quapropter dissensionem vel controversiam inter Divionenses monachos et Aymonem*, dominum de Tile castro, diucius habitam, in cunctorum audiencia recitamus, ne dissensio illa, Deo volente, in pacem et concordiam tandem conversa futurorum, quod absit, malignitate vel invidia repetatur. Ipse igitur Aymo de Tile castro, monachis Divionensibus terram de Boeis, quam ipsi diucius tenuerant, calumpniando gravem molestiam intulit, sed, Deo volente calumpnie finem imposuit, dum se sapientum consilio pacificum exibuit. Nam utrorumque, monachorum videlicet et ipsius Aymonis, causa in presencia domni Joceranni* Lingonensis episcopi recitatur, que multorum nobilium industria, ut ita dixerim, laudabiliter in melius transmutatur. Quia ipse Aymo totam terram de Boeis, vel quicquid ibi est vel esse potest, cum totis appendiciis et reditibus, tam de se quam de suis heredibus vel servientibus suis, liberum ac quietum usque in perpetuum, in manu domni Joceranni Lingonensis episcopi, et Heynrici Divionensis abbatis proclamavit, et sancto Benigno Divionensis ęcclesie patrono, sine aliqua inquietudine vel exactione, deinceps tenendum et possidendum concessit. Hujus rei in posterum calumpniatores domnus Jocerannus episcopus, ipso presente et laudante, maledixit, et, usque resipiscant et ad satisfactionem veniant, sub anathematis sentencia conmultavit. Hujus rei testes sunt, ego Jocerannus episcopus, qui hoc confirmavi, et sigillo meo cartam istam sigillari precepi; Jocelmus* archidiaconus; Arnaldus*, Divionensis decanus; Raynerius* de Castellione; Milo*, dominus de Sarmacia; Nivardus*, miles; Girardus* de Castellione; Oddo* Viridis; Petrus, major de Saciaco; Aillardus famulus; Oddo famulus abbatis; et alii quamplures. Double incision rectiligne.